22-åring knuste Northug i Tour de Trøndelag
Det startet med rulleskisprint fredag, fortsatte med bakkeløp lørdag og ble avsluttet med jaktstart på rulleski i Meråker søndag. Rundgreen var suveren under lørdagens bakkeløp, og han hadde nest beste tid på rulleskiene under jaktstarten. I sammendraget var han 1.05 minutter foran annenmann Anders Tettli Rennemo. Broren Kristian Tettli Rennemo ble nummer tre. - Etter sprinten på fredag visste jeg at jeg hadde mulighet til å vinne. Jeg bestemte meg for å klemme til i dag, og det var godt å høre at jeg dro ifra, sa Rundgreen til Adresseavisen. Petter Northug hadde fjerde beste etappetid søndag og ble også nummer fire i sammendraget. Han var imponert over vinneren Rundgreen. - Han viste i fjor at han har tatt et stort sprang. Jeg så ikke så mye til ham under bakkeløpet i går, men resultatlista var imponerende, sa Northug. Heidi Weng var i særklasse best i kvinneklassen. Hun var helt overlegen i lørdagens motbakkeløp, og søndag var hun suverent best på rulleskiene også. I sammendraget vant hun med hele 4.02 minutter foran Anne Kjersti Kalvå på 2.-plass.
22-åringen Mathias Rundgreen tuktet selveste Petter Northug og cruiset inn til seier under Tour de Trøndelag søndag.